ÓBUDAVÁR KÖZSÉG ÖNKORMÁNYZATA

8272 Óbudavár, Fő u. 18/I.
Szám: OB/135-2/2024. 

J E G Y Z Ő K Ö N Y V

Készült:
Óbudavár Község Önkormányzata Képviselő-testülete 2024. december 4-én 16.00 órakor megtartott közmeghallgatásáról
Az ülés helye:
Szent Márton Ház

(Óbudavár, Fő u. 18/I.)  

Jelen vannak:
Godány Mária
polgármester


Szabó Bálint
alpolgármester 


Végh Tamás
képviselő

Tanácskozási joggal megjelent:

dr. Varga Viktória 
jegyző, jegyzőkönyvvezető
Dőry Ádám
r.százados, Balatonfüredi Rendőrkapitányság
érdeklődő lakosok

Godány Mária polgármester: Köszönti az ülésen megjelenteket. Megállapítja, hogy a képviselő-testület 3 fő jelenlétével határozatképes, az ülést megnyitja. Javasolja, hogy a közmeghallgatáson a meghívóban szereplő napirendi pontok kerüljenek megtárgyalásra.
A napirendet a képviselő-testület egyhangú szavazással elfogadja. 

NAPIREND 
1)
Beszámoló a település közbiztonsági helyzetéről

Előterjesztő: Godány Mária polgármester

2)
Tájékoztató Óbudavár Község Önkormányzata Képviselő-testületének 2024. évben végzett munkájáról és 2025. évi terveiről

Előterjesztő: Godány Mária polgármester

3)
A helyi környezet védelme 

Előterjesztő: Godány Mária polgármester

NAPIREND TÁRGYALÁSA

1)
Beszámoló a település közbiztonsági helyzetéről

Előterjesztő: Godány Mária polgármester

Godány Mária polgármester: Köszönti a rendőrkapitányság részéről megjelent Dőry Ádám századost, és kéri, hogy tartsa meg a szokásos közbiztonsági beszámolót. 

Dőry Ádám r.százados: Köszöni a szót. Tájékoztatja a jelenlévőket, hogy a statisztikai adatok jók, sok minden nem történt a településen. Bűncselekmény nem volt, ahogy 2023-ban sem. A baleseti statisztikák szerint 3 anyag kárral járó közlekedési baleset volt a településen. A közbiztonság nagyon jó, a lakosok békésen élnek egymás mellett. A körzeti megbízott Dávid Lajos, bármilyen kérdéssel megkereshetik. A sebességmérést igyekeznek folytatni az átmenő forgalom gyorsasága miatt. Sajnos a traffiboxnak sok az anyagi vonzata, de egy éles traffibox lenne az igazi, gondolkodjanak róla.
Godány Mária polgármester: Kérdezi, hogy hogyan áll a rendőrség az utánpótlással?
Dőry Ádám r.százados: A füredi rendőrkapitányság jól, most megfelelő a létszámuk. Tanulók rendszeresen jönnek gyakorlatra, de azt nem tudja, utána hol helyezkednek el.
Godány Mária polgármester: Nyáron azért ez a pici település tele lesz, nagyon sokan jönnek, de mégis békésen tudnak élni egymás mellett. Köszöni az örömteli beszámolót.

2)
Tájékoztató Óbudavár Község Önkormányzata Képviselő-testületének 2024. évben végzett munkájáról és 2025. évi terveiről

Előterjesztő: Godány Mária polgármester

Godány Mária polgármester: A 2024-ben történtekkel folytatnák. Az év elejétől új falugondnokuk van, és érezhető is a faluban, hogy van valaki, aki megfogja a munkát, és rendeződnek az évek alatt elmaradt dolgok. Itt is szeretné a munkáját megköszönni. Az Óbudavárért Alapítvány elnöke elhunyt, így elnököt kell a helyére keresni, illetve a tagok közül is van, aki nem vállalja. Szerinte nagyon jól működik a falu, a szomszédok figyelnek egymásra, segítik egymást, ezért a háláját szeretné kifejezni. Az új testülettel is egy jó együttműködésre számít, a hivatalhoz is bármilyen kérdéssel fordulhat. Pályázat az idén nem volt, reméli, hogy a jövőben útpályázat lesz.
Végh Tamás képviselő: A művelt szőlők mellett majd meg kell nézni, hogy mit érdemes és mennyire felújítani a vízelvezetés miatt. Ez egy sokoldalú dolog, mert fel tudja borítani a vízháztartást egy rossz aszfaltozás.
Godány Mária polgármester: Köszöni az észrevételt, igyekezni majd ezekre a tapasztalatokra is felhívni a tervező és kivitelező figyelmét. Új honlapjuk lett, a könyvtárat tudták fejleszteni, sok új könyvet szereztek be. Szerinte a könyvtárban folyó munka kiemelkedő, meg van elégedve a működésével. Új közösségszervezőjük lett, ezt kötelező feladata az önkormányzatnak biztosítani. Külön erre támogatást nem kapnak, a könyvtárra, közművelődésre kapott támogatásból erre is kell, hogy jusson. A falunap, a Murci-fesztivál, a Márton-nap jól sikerült rendezvények voltak, főleg a gyerekeknek szóltak. A pályázatokat folyamatosan figyelik, az útfelújítást is lehetőség szerint pályázatból valósítanák meg. Nagy feladat lenne a vízmegtartás, mert kevés a víz, kevés az eső, a Mosó tavaly ki is száradt, az őszi esők után lett benne újra víz. Az esküvőket folytatni kell, mert egész jó bevételük van belőle. A mobil büfé alá kell valami, mert megáll ott a víz és félő, hogy tönkremegy. Pár szót mondana végül a számokról. 2024-ben a közösen fenntartott intézmények által elvégzett feladatellátásra (szociális étkeztetés, háziorvosi, fogorvosi, védőnői feladatok támogatása, közös hivatal és kirendeltség fenntartása, Balatonfüredi Többcélú Társulás által ellátott feladatok – házi és jelzőrendszeres házi segítségnyújtás, belső ellenőrzés, gyermekjóléti szolgálat, Bursa Hugarica ösztöndíj) 2.678.476 Ft-ot fizettek ki. A helyi adókból október 31-ig 2.579.953 Ft folyt be, ebből építményadó 1.437.215 Ft, telekadó: 580.081 Ft, idegenforgalmi adó: 503.600 Ft. A 2024. évi állami támogatások összege kb. 21.280.900 Ft, ebből általános működési támogatás 10.924.028 Ft, szociális és falugondnoki támogatás 7.266.700 Ft, kulturális feladatok támogatása 3.090.178 Ft. A szociális tűzifa pályázati támogatása 160.020 Ft. Idén saját forrásból több eszköz beszerzése is történt: porszívó, rádiómagnó, kompresszor, motorfűrész, magasnyomású mosó. A közfoglalkoztatási programban 2 főt foglalkoztatnak. A falugondnoki szolgálat működése kapcsán október 31-ig összesen 5.113.183 Ft kiadás merült fel. A Szent Márton pihenőpark bérbeadásából október 31-ig 660.000 Ft bevétel keletkezett. Az egyedi szennyvízkezelő berendezések üzemeltetésével kapcsolatban október 31-ig 1.039.564 Ft kiadás merült fel, a bevétel összege a három negyedév alatt 408.000 Ft. A november 30-i záró pénzkészlet összege 8.230.741 Ft, az önkormányzati magyar államkötvény állománya 10.310.000 Ft.

3)
A helyi környezet védelme 

Előterjesztő: Godány Mária polgármester

Godány Mária polgármester: A környezetvédelmi beszámoló részeként a vízmegtartásról már beszélt. A szennyvíztisztító kisberendezések használatáról azt tudja elmondani, hogy sokkal többe kerül, mint amennyi a bevétel, így kéri, hogy figyeljenek rá oda. A település zöldfelülete gondozott, köszönhetően az új falugondnoknak. A Mosóra továbbra is kiemelt figyelmet kell fordítani. Kérdezi, hogy az elhangzottakkal kapcsolatban van-e kérdés, észrevétel, hozzászólás? Ha nincs több kérdés, köszöni, hogy meghallgatták.
Több napirendi pont, kérdés, hozzászólás nem lévén Godány Mária polgármester megköszöni a közmeghallgatáson való részvételt, és azt 16.50 órakor bezárja.

K.m.f.
                  Godány Mária




      dr. Varga Viktória

      polgármester


   

                 jegyző

